Manyi wil jammer sê oor destydse aanmerking | Netwerk24
Manyi wil jammer sê oor destydse aanmerking
Deur Warda Meyer 04 Maart 2019 16:25
Mzwanele Manyi, wat in 2011 beledigende en afbrekende aanmerkings oor bruin mense gemaak het, gaan dié naweek op ’n openbare vergadering daarvoor om verskoning vra.
Mzwanele Manyi Foto: Theana Breugem
Manyi het toe hy direkteur-generaal van arbeid was, gesê daar is ’n “oorkonsentrasie” van bruin mense in die Wes-Kaap en hulle moet landwyd uitsprei vir beter werkgeleenthede.
Die party by wie hy in Januarie aangesluit het, die African Transformation Movement (ATM), beplan om in Mei aan die verkiesing deel te neem.
Biskop Manny Niekerk, Wes-Kaapse premierskandidaat van die ATM, het Maandag gesê Manyi het gehoor gegee aan sy oproep om te kom “regmaak”.
“Hy moet kom en sy woorde van destyds onvoorwaardelik terugtrek.”
Niekerk sê die ATM is gebou op onwrikbare geestelike beginsels en hy wil uit die staanspoor die verhouding tussen Manyi en die inwoners van die Wes-Kaap verbeter en versoening bewerkstellig.
“Ek het die volle ondersteuning van die Wes-Kaapse leierskap en die nasionale leierskap om aan die mense van die Wes-Kaap die vaste onderneming te gee dat die ATM onverpoos sal werk om mense te verenig.”
Volgens Niekerk poog die ATM om na die behoeftes van die Khoisan, wat baie lank al onderdruk en gemarginaliseer word, om te sien.
Voordat Manyi by die ATM aangesluit het, het hy die Gupta-familie se koerant, The New Age, en televisiekanaal, ANN7, gekoop. Albei het tot niet gegaan.
Die ATM is volgens berigte naby aan oudpres. Jacob Zuma.
Meer oor: Mzwanele Manyi | Uitlatings | Verskoning
Valke moet kyk na bewerings teen Manyi, vra Cope
Manyi ontken geldwassery nadat sy eie party hom in die pad steek
Manyi sluit aan by ATM